ไมโครอินชัวรันส์ใกล้ล้านฉบับ
คปภ.เผย 8 เดือน ยอดขายไมโครอินชัวรันส์ ใกล้ถึงเป้า 1 ล้านฉบับ
25 ก.ย. 2558

คปภ.เผย 8 เดือน ยอดขายไมโครอินชัวรันส์ ใกล้ถึงเป้า 1 ล้านฉบับ
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วง 8 เดือนแรกของปีนี้ (ม.ค.-ส.ค.) ธุรกิจประกันภัยสามารถทำยอดขายกรมธรรม์ประกันภัยสำหรับรายย่อยหรือไมโครอินชัวรันส์ได้แล้ว 624,204 กรมธรรม์ ถือว่าใกล้เคียงกับเป้าหมายที่ตั้งไว้ 1 ล้านฉบับ
สำหรับภาพรวมของไมโครอินชัวรันส์จากบริษัทประกันภัย 24 แห่ง มีกรมธรรม์ที่มีผลบังคับอยู่คิดเป็น 62.4% ของเป้าหมายที่ตั้งไว้ 1 ล้านฉบับ แยกเป็นของบริษัทประกันชีวิต 7 แห่ง จำนวน 59,162 กรมธรรม์ บริษัทประกันวินาศภัย 17 แห่ง จำนวน 469,200 กรมธรรม์ และมีกรมธรรม์ประกันภัย 200 จากบริษัทประกันภัยที่ร่วมโครงการ จำนวนทั้งสิ้น 95,842 กรมธรรม์ มีเบี้ยประกันภัยรับ 19.1 ล้านบาท และมีการเรียกร้องค่าสินไหมทดแทนแล้วจำนวน 391 ราย ทุกรายมีการดำเนินการจ่ายค่าสินไหมทดแทนเรียบร้อยแล้ว จำนวนทั้งสิ้น 8.3 ล้านบาท
สำหรับจังหวัดที่มียอดการจำหน่ายกรมธรรม์ประกันภัย 200 สูงสุด ได้แก่ กรุงเทพมหานคร เชียงใหม่ และอุดรธานี ตามลำดับ โดยช่องทางการจำหน่ายสูงสุด ได้แก่ ตัวแทนบริษัทประกันภัย รองลงมา ได้แก่ เคาน์เตอร์เซอร์วิสในร้านเซเว่นอีเลฟเว่น และไปรษณีย์ไทย
“ไตรมาสสุดท้ายของปีนี้ ทาง คปภ.และบริษัทที่เข้าร่วมโครงการทั้ง 24 แห่ง ต้องเร่งประชาสัมพันธ์ สร้างความรู้ ความเข้าใจ ให้ประชาชนตระหนักและเห็นประโยชน์ที่จะได้รับจากการทำไมโครอินชัวรันส์และกรมธรรม์ประกันภัย 200 ซึ่งจะทำให้ยอดการขายกรมธรรม์ประกันภัยรายย่อยเพิ่มขึ้นอย่างแน่นอน” เลขาธิการ คปภ. กล่าว
เลขาธิการ คปภ. กล่าวว่า กรมธรรม์ประกันภัย 200 เป็นกรมธรรม์ประกันภัย สำหรับประชาชนผู้มีรายได้น้อยถึงปานกลาง ให้ได้รับความคุ้มครองจากระบบประกันภัยเพื่อแบ่งเบาภาระความเดือดร้อนของตนเองและครอบครัว นอกจากนี้ธุรกิจประกันภัยยังมีการพัฒนาการประกันภัยสำหรับรายย่อยประเภทอื่นๆ อย่างต่อเนื่อง เช่น การประกันอุบัติเหตุส่วนบุคคล (พีเอ) สำหรับรายย่อย การประกันอัคคีภัยที่อยู่อาศัยแบบประหยัด การประกันภัยท่องเที่ยวสุขใจสำหรับรายย่อย การประกันชีวิตแบบชั่วระยะเวลา ประเภทสามัญ และการประกันภัยข้าวนาปี  
อย่างไรก็ตาม ทาง คปภ.ฝากเตือนผู้ซื้อกรมธรรม์ประกันภัย 200 ขอให้ตรวจสอบวันหมดอายุกรมธรรม์ เพราะการต่ออายุในปีต่อไป หากผู้เอาประกันภัยต่ออายุกรมธรรม์ประกันภัยภายใน 30 วัน นับจากวันสิ้นสุดความคุ้มครอง จะได้รับความคุ้มครองกรณีเสียชีวิตจากการเจ็บป่วย แต่หากผู้เอาประกันภัยต่ออายุกรมธรรม์ประกันภัยภายหลังจาก 30 วัน นับจากวันสิ้นสุดความคุ้มครอง จะต้องเริ่มนับระยะเวลารอคอยใหม่ 120 วัน จึงจะได้รับความคุ้มครองกรณีเสียชีวิตจากการเจ็บป่วย